બદનસીબ પ્રજા બહુ જલદી આસારામવાળી આખી વાત જ ભૂલી જશે અને ફરીથી કોઈ બાવો પોતાની આવી ઈતર પ્રવૃત્તિ કરવાનું ચાલુ કરશે અને હજારો લોકો એમાં જોડાશે અને પછી જયારે છેતરાશે ત્યારે ફરી એ જ પ્રજા ગમગીન થઇને રડશે અને મોરચા પણ કાઢશે. જે સમાજ ઈતિહાસમાંથી કશું જ શીખતો નથી, એ સમાજમાં ઈતિહાસ રિપીટ થાય છે. બધી જ બાબતમાં વચેટીયો માણસ શોધનારી આપણી પ્રજા ઈશ્વરને મળવા માટે પણ આવા એજન્ટોને શોધે છે અને આવા એજન્ટોને ગુરુ, મહાત્મા, પપૂધધૂ જેવાં વિશેષણો આપીને, એમને જરૂર કરતાં વધુ માન આપીને, પ્રજા એમને બગાડે છે. કોઈ માછલી ધર્મગુરુ રાખતી નથી ને કોઈ સિંહ આશ્રમાં જતો નથી. માત્ર કહેવાતું બુદ્ધિશાળી પ્રાણી નામે માણસ જ આવું કરીને અંતે મૂર્ખ બને છે. માનવીની આવી અંધશ્રદ્ધા જોઇને બીજાં બધાં પ્રાણીઓ ખડખડાટ હસતાં હોય તો નવાઈ નહીં !.